Werke wat jou in die skeihof sal laat beland - Solidariteit Wêreld LoopbaanSolidariteit Wêreld Loopbaan
Tuis › Artikels › Werke wat jou in die skeihof sal laat beland
Werke wat jou in die skeihof sal laat beland
'n Obsessie met enige werk kan tot gesins- en huweliksprobleme en uiteindelik egskeiding lei, maar sommige werke sal weens hul veeleisende en stresvolle aard meer waarskynlik as ander tot egskeiding aanleiding gee.
So, voordat jy in 2016 met sterre in jou oë 'n nuwe werk aanpak, dink daaraan of jy die lang ure en hoë eise van die professie met jou huwelik sal kan en wil balanseer. Dikwels is die prys net eenvoudig te hoog.
Kom ons kyk na enkele van die werke met hoë egskeidingsyfers:
Die bekroonde skrywer en mediakenner, Barbara Bean-Mellinger, sê die egskeidingsyfer onder dansers en choreograwe, vermaaklikheidskunstenaars en ander kunstenaars is besonder hoog. Dit is omdat hulle kuns by hulle voorrang moet kry ten einde te kan vorder en suksesvol in hul bedrywe te kan wees. Oefening en optredes neem dikwels hierdie kunstenaars vir lang tye van die huis af en verorber waardevolle tyd wat saam met gades deurgebring kon word.
Ander faktore speel ook 'n rol. Mellinger sê dansers het dikwels 'n obsessie oor die voorkoms van hul liggame en oor hul gewig en dit kan 'n diepgaande uitwerking op alle aspekte van hul lewens hê. Kreatiewe, kunstige tipes is in die algemeen ook meer sensitief en kan dikwels meer emosioneel op situasies reageer en 'n spanningbelaaide atmosfeer skep.
Volgens 'n studie in 2009, A comparison of law enforcement divorce rates with those of other occupations, wat in die Journal of Police and Criminal Psychology gepubliseer is, kom die hoogste waarskynlikheid van egskeiding onder dansers en choreograwe voor. Die studie het ook gemeld dat atlete 'n hoë waarskynlikheid van egskeiding het.
Dansers en choreograwe, met 'n egskeidingsyfer van byna 44%, is boaan 'n lys van werke en egskeidingsyfers wat deur Business Insider opgestel is.
Dit is eintlik vanselfsprekend. Sekere mediese professies – hospitaalverpleegsters, psigiaters, tuisverpleegsters en sommige tipes dokters – sal heel moontlik skei. Mellinger sê met so baie energie, tyd en emosie wat aan die versorging van ander mense bestee word, is daar baie min plek vir gades en ander familielede.
Nie net is hulle dikwels liggaamlik uitgeput as gevolg van die lang ure en eise van hul werk nie, maar hul werk eis ook 'n groot emosionele tol. Dai Williams, 'n bedryfsielkundige en lid van die British Psychological Society, sê in hierdie professies is stresvlakke hoog en die ruimte vir foute baie klein. Dit verklaar waarom ortopediese chirurge 'n veel hoër egskeidingsyfer as oogkundiges en tandartse het.
Mellinger sê entrepreneurs werk lang ure en hul besighede is hul hoogste prioriteit, veral in die beginjare. Daar is nie 'n gewaarborgde inkomste nie en dit kan ook groot finansiële spanning op huwelike en gesinne plaas.
Die 2009-studie het ook getoon dat werkers in die gasvryheidsbedryf – soos kruiers, kroegmanne, masseerterapeute en portiere – ook waarskynlik van hul gades sal skei. Gasvryheidswerkers werk ongereelde ure en dit maak hulle meer vatbaar vir versoeking by die werk in die vorm van medewerkers en kliënte, sê Frank Lin, 'n egskeidingsprokureur.
Kroegmanne, met 'n egskeidingsyfer van 38,43%, is tweede op die Business Insider se lys.
Barbara Bean-Mellinger, "Tops 5 jobs with high chance of divorce", Houston Chronicle, http://work.chron.com/top-5-jobs-high-chance-divorce-15865.html.
Gus Lubin, 28 September 2010, "The 15 jobs where you're most likely to get divorced", Business Insider, http://www.businessinsider.com/highest-divorce-rates-by-profession-2010-9.
Chris Blank, 21 June 2015, "Top five jobs with high chance of divorce", Livestrong.com, http://www.livestrong.com/article/263455-top-five-jobs-with-high-chance-of-divorce/.